361/2022

Útdráttur

Staðfestur var úrskurður héraðsdóms um að X skyldi sæta áframhaldandi gæsluvarðhaldi á grundvelli c-liðar 1. mgr. 95. gr. laga nr. 88/2008 um meðferð sakamála, en gæsluvarðhaldinu var markaður skemmri tími.

Úrskurður Landsréttar

Landsréttardómararnir A-kk-nf E. J-kk-nf, J-kk-nf H-kk-nf og K-kvk-nf S-kvk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 6. júní 2022, sem barst réttinum ásamt kærumálsgögnum degi síðar. Kærður er úrskurður Héraðsdóms Reykjaness 6. júní 2022 í málinu nr. [...]/2022 þar sem varnaraðila var gert að sæta áfram gæsluvarðhaldi, þó ekki lengur en til mánudagsins 4. júlí 2022 klukkan 9.30.

Kæruheimild er í 1. lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi.

Niðurstaða

4

Varnaraðili var handtekinn 16. mars 2022 og hefur sætt gæsluvarðhaldi frá 17. sama mánaðar. Með hinum kærða úrskurði var varnaraðila gert að sæta gæsluvarðhaldi allt til mánudagsins 4. júlí 2022 með vísan til c- og d-liðar 1. mgr. 95. gr. laga nr. 88/2008. 5

Samkvæmt gögnum málsins gaf lögreglustjórinn á höfuðborgarsvæðinu út ákæru á hendur varnaraðila 5. apríl 2022 í fimm ákæruliðum og var hún þingfest fyrir Héraðsdómi Reykjaness 29. sama mánaðar. Ætluð brot varnaraðila samkvæmt þeirri ákæru eru meðal annars heimfærð til 1. mgr. 217. gr., 231. gr., 1. mgr. 232. gr. og 1. mgr. 257. gr. almennra hegningarlaga nr. 19/1940. Héraðssaksóknari gaf jafnframt út ákæru á hendur varnaraðila 9. maí 2022 í átta ákæruliðum vegna ætlaðra brota gegn 106. gr. og 120. gr. almennra hegningarlaga og c-lið 2. mgr. 30. gr., sbr. 1. mgr. 36. gr. vopnalaga nr. 16/1998. Var sú ákæra þingfest 13. sama mánaðar. Geta fyrrgreind ætluð brot ákærða varðað allt að átta ára fangelsi. Aðalmeðferð í framangreindum málum mun hafa farið fram 2. júní 2022. Loks liggur fyrir að rannsókn á nokkrum málum á hendur ákærða er enn ekki lokið.

6

Samkvæmt 1. mgr. 95. gr. laga nr. 88/2008 er það skilyrði þess að sakborningur verði úrskurðaður í gæsluvarðhald að fram sé kominn rökstuddur grunur um að hann hafi gerst sekur um háttsemi sem fangelsisrefsing er lögð við. Því til viðbótar þarf minnst eitt þeirra skilyrða sem tilgreind eru í stafliðum málsgreinarinnar að vera uppfyllt.

Krafa sóknaraðila er reist á bæði c - og d-lið 1. mgr. 95. gr. laga nr. 88/2008. Í 1. málslið 3. mgr. 95. gr. sömu lagagreinar er aftur á móti kveðið á um að ekki sé heimilt að úrskurða sakborning í gæsluvarðhald ef sýnt þykir að brot sem hann er sakaður um muni aðeins hafa í för með sér sektir eða skilorðsbundna fangelsisrefsingu miðað við aðstæður. Í 2. málslið 3. mgr. segir enn fremur að gæta skuli þess eftir föngum að sakborningur verði ekki látinn sæta gæsluvarðhaldi lengur en sýnt þykir að fangelsisrefsing verði dæmd.

7

Með vísan til forsendna hins kærða úrskurðar er fallist á að uppfyllt séu skilyrði c - liðar 1. mgr. 95. gr. laga nr. 88/2008. Samkvæmt þeim rannsóknargögnum sem lögð hafa verið fram í málinu þykir sýnt að brot varnaraðila, ef þau sannast, séu af því tagi og umfangi að gera megi ráð fyrir að hann verði að minnsta kosti látinn sæta óskilorðsbundnu fangelsi í þrjá mánuði. Verður samkvæmt því fallist á að varnaraðila verði gert að sæta gæsluvarðhaldi til 16. júní 2022. Samkvæmt framangreindu verður fallist á kröfu sóknaraðila með þeim hætti sem greinir í úrskurðarorði.

Úrskurðarorð :

Varnaraðili, X, skal sæta gæsluvarðhaldi til 16. júní 2022 klukkan 18.